طائف سے مکہ واپس ہونے کے بعد آپﷺ نے افراد اور قبائل کو پھر سے اسلام کی دعوت دینی شروع کردی ، حج کے زمانے میں عرب کے مختلف قبائل مکہ میں جمع ہوتے ، حضور ﷺ کا معمول تھا کہ آپﷺ ایک ایک قبیلہ والو ں کے پاس جا تے اور اسلام کی تبلیغ فرماتے ، عرب میں مختلف مقامات پر میلے لگتے تھے جن میں دور دور کے قبائل آتے تھے ، مورخین نے ان میلوں میں عکاظ ، مجنّہ اور ذوالمجاز کانام خاص طور پر لیا ہے ، حج کا بڑا میلہ منیٰ میں ہوتا ، آپﷺ ان میلوں میں جاتے اور اسلام کی تبلیغ فرماتے ، قبائل عرب میں سے بنو عامر ، بنو محارب ، بنو سُلیم ، حارث بن کعب ، فزارہ ، غسّان ، مرّہ ، حنیفہ ، بنو عبس ، بنو نضر ، کندہ ، کلب ، عذرہ ، حضارمہ ( حضرموت کے رہنے والے ) مشہور قبائل ہیں ، آپﷺ ان سب قبائل کے پاس تشریف لے گئے لیکن ابو لہب ہر جگہ ساتھ ساتھ جاتا اور جب آپﷺ کسی مجمع کو مخاطب کرتے تو برابر سے کہتا : دین سے پھر گیا ہے اور جھوٹ کہتا ہے ۔
Entity: عرب — Type: /ethnicity